## Rezolucija o poticanju presađivanja organa u Republici Hrvatskoj

### NN 32/1999 (2.4.1999.), Rezolucija o poticanju presađivanja organa u Republici Hrvatskoj

# **ZASTUPNIČKI DOM HRVATSKOGA DRŽAVNOG SABORA**

Na temelju članka 117. Poslovnika Zastupničkog doma Hrvatskoga državnog
sabora, Zastupnički dom Hrvatskoga državnog sabora na sjednici 26. ožujka
1999., donio je

## **REZOLUCIJU**

### **O POTICANJU PRESAĐIVANJA ORGANA U REPUBLICI HRVATSKOJ**

I.

Polazeći od temeljnog ljudskog prava na život te uvažavajući presađivanje
organa kao opće prihvaćen, medicinski, etički, psihološki, ekonomski i
društveno opravdan način liječenja, Hrvatski državni sabor podupire ciljeve,
mjere i aktivnosti na provedbi programa za povećanje broja eksplantacija
organa u Republici Hrvatskoj.

II.

Prosuđuje se da postoje mogućnosti za sve veće povećanje broja presađivanja
organa u Republici Hrvatskoj i izražava spremnost za poduzimanje daljnjih
potrebitih mjera za povećanje broja i poboljšanje uvjeta za provedbu ovih
humanih zdravstvenih zahvata.

III.

Hrvatski državni sabor zahvaljuje svim građanima koju su se za života
opredijelili za moguće presađivanje njihovih organa nakon smrti, kao i
svim obiteljima koje su u bolnim trenucima gubitka njihovih najbližih,
smogle toliko snage i razumijevanja za davanje privole, kako bi se sačuvao
tuđi život.

IV.

Zahvaljujući na dosadašnjem zalaganju onim zdravstvenim djelatnicima
i zdravstvenim ustanovama te centrima za eksplantaciju, koji su najviše
pridonijeli povećanju broja presađivanja organa u Republici Hrvatskoj,
Hrvatski državni sabor potiče sve zdravstvene djelatnike, zdravstvene ustanove,
centre za eksplantaciju i državne zavode, da ulože svoja stručna, iskustvena
znanja i dodatne napore, kako bi se broj presađivanja organa u Republici
Hrvatskoj i dalje povećavao.

V.

Prepoznavajući dosadašnju poticajnu ulogu strukovnih društava i udruga
građana, čije je djelovanje dijelom ili u potpunosti vezano uz pitanje
presađivanja organa, te pozdravljajući suradnju koju je Ministarstvo zdravstva
uspostavilo s njima, Hrvatski državni sabor preporuča da se ovakva suradnja
i dalje održi i dodatno pojača.

VI.

Potiču se svi mediji na povećanje zdravstveno-promidžbenih sadržaja
i visoko vrijednih etičkih i humanih načela, na kojima se presađivanje
organa temelji, a zdravstveni djelatnici i drugi građani na veće uključivanje
u te aktivnosti.

VII.

Ukazuje se na potrebu ustroja organizacije za jedinstvenu i cjelovitu
skrb o eksplantaciji i transplantaciji organa na području Republike Hrvatske
i osiguranje razmjene organa povezivanjem i uključivanjem u međunarodne
organizacije, te obvezuje Ministarstvo zdravstva na poduzimanje provedbenih
mjera i poticajnih aktivnosti.

VIII.

Radi poboljšanja tehnološke i stručne razine obavljanja eksplantacije
i transplantacije te razmjene organa, kao i obavljanje dijalize, zahtijeva
se od Vlade Republike Hrvatske osiguravanje dodatnih sredstava i utvrđivanje
načina njihova trajnog osiguravanja.

IX.

Zadužuje se Vlada Republike Hrvatske da jednom godišnje, prije podnošenja
Prijedloga državnog proračuna za sljedeću godinu, izvijesti Hrvatski državni
sabor o provedbi programa za povećanje broja eksplantacija organa u Republici
Hrvatskoj.

Klasa: 021-03/99-05/08
Zagreb, 26. ožujka 1999.

ZASTUPNIČKI DOM
HRVATSKOGA DRŽAVNOG SABORA

Potpredsjednik
Zastupničkog doma
Hrvatskoga državnog sabora
**Vladimir Šeks, dipl. iur.,** v. r.

Ostalo, NN 32/1999-637